钦定古今图书集成/明伦汇编/官常典/第634卷 > 董绍
## 钦定古今图书集成/明伦汇编/官常典/第634卷 > 董绍

按《魏书》本传：“绍字兴远，新蔡鲖阳人也。少好学，颇有
文义。起家四门博士，历殿中侍御史、国子助教、积射
将军，兼中书舍人。辩于对问，为世宗所赏。肃宗初，绍
除龙骧将军、中散大夫，舍人如故，加冠军将军，出除
右将军、洛州刺史。绍好行小惠，颇得民情。萧衍将军
曹义宗、王元真等寇荆州，据顺阳马圈，裴衍、王罴讨”
之。既复顺阳，进围马圈。城坚，裴王粮少，绍上书言其
必败。未几，裴衍等果失利，顺阳复为义宗所据。绍有
气病，启求解州，诏不许。萧宝夤反于长安也，绍上书
求击之，云：“臣当出瞎巴三千，生啖蜀子。”肃宗谓黄门
徐纥曰：“此巴真瞎也。”纥曰：“此是绍之壮辞，云巴人劲
勇，见敌无所畏惧，非实瞎也。”帝大笑，敕绍速行，又加
平西将军。以拒宝夤之功，赏新蔡县开国男，食邑二
千户。永安中，代还。于是除安西将军、梁州刺史，假抚
军将军，兼尚书，为山南行台，颇有清称。